Pizzamafia on ollut tunnettu käsite Oulun seudulla jo vuosien ajan. Nyt alkoivat odotetut talousrikoskäräjät.

Suvun jäseniä oli käräjillä väkivaltarikoksista vuonna 2017. IL TV

Oululaisen, turkkilaistaustaisen pizzasuvun on epäilty terrorisoineen etnistä ravintolakenttää eri puolella Suomea vuosien ajan. Muita ravintoloitsijoita on julkisuudessa olleiden tietojen perusteella uhkailtu ja kiristetty, jotta nämä eivät astuisi suvun varpaille ja uhkaisi sen liiketoimintaa. Suvun ravintoloita on edelleen toiminnassa.

Oulun seudulla käsite pizzamafia on ollut jo vuosien ajan tunnettu. Suvun jäsenillä on lukuisia tuomioita erilaisista rikoksista, mutta myös syyttämättäjättämispäätöksiä on tehty epäillyissä kiristystapauksissa.

Käsite pizzamafia syntyi vuoden 2015 tienoilla, kun KRP näki suvun toiminnassa viitteitä järjestäytyneestä rikollisuudesta. Ari Kouva, tuolloinen tutkinnanjohtaja, lausui mafia-sanan Kalevassa.

– Toiminta muistuttaa ulkomaisia mafioita, jotka sopivat keskenään, kuka saa tehdä ja mitä, Kouva kuvaili aikoinaan.

Mafian pihteihin joutunut uhri puolestaan on kertonut Iltalehdelle, miten väkivallalla uhkaileminen ja kotipihan lähistöllä vaaniminen eivät ole vielä pelottaneet, mutta puolison huoritteleminen ja raiskaamisella uhkaileminen lasten kuullen on tehnyt vihaiseksi.

Juttu jatkuu kuvan jälkeen.

Kuvan miehistä pari on jälleen käräjillä mafiatyyppisestä toiminnasta. IL ARKISTO

Veritekoja

Saman suvun miesten tekoja on käsitelty Oulun käräjäoikeudessa vuosikausia.

Taustalla on useita vakavia väkivallantekoja, joita on käsitelty rikosnimikkeillä kuten tapon yritys ja törkeä pahoinpitely.

Verisen joukkotappelun tuomioista uutisoitiin vuonna 2016. Tuolloin suvun jäseniä ja edustajia oli sekä ottavana että antavana osapuolena väkivallanteoissa.

Vuonna 2017 käräjillä oli vuonna 2015 tapahtunut teko. Asialla oli neljä suvun veljestä, joista kaksi on syytettyinä myös tänään alkavassa vyyhdissä. Toisen ulkomaalaissuvun jäseneen törmättiin autolla, minkä jälkeen maassa makaavaa miestä pahoinpideltiin potkimalla ja lyömällä pesäpallomailalla ja nyrkeillä. Oikeudessa puhunut pahoinpidelty mies kertoi, että taustalla on vuosia jatkunut vihanpito. Syyttäjä tosin sanoi tuolloin Kalevassa, että asiassa ei ollut kyse mistään pizzareviireistä.

Raskaat syytteet

Torstaina Oulussa alettiin käsitellä syytteitä, jotka nostettiin jo vuonna 2018. Kihlakunnansyyttäjä Ilkka Kalliokulju on julkisuudessa kuvaillut prosessia raskaaksi. Aiemmin hän on kertonut esitutkinta-aineiston kattavan peräti 2500 sivua.

Vyyhti liittyy kuuden yhtiön nimissä harjoitettuun ravintolatoimintaan Oulussa, Rovaniemellä, Jyväskylässä, Tampereella ja Joensuussa. Syytteet on nostettu viittä henkilöä vastaan.

Syytekohtia on 22. Rikosnimikkeinä ovat kiskonnantapainen työsyrjintä, kaksi törkeää velallisen epärehellisyyttä, viisi törkeää kirjanpitorikosta, kolme törkeää veropetosta, törkeä rahanpesu, kuusi rekisterimerkintärikosta, veropetos, kirjanpitorikos, törkeä petos ja petos.

Syytettynä on kaksi suvun miesedustajaa, kaksi suomalaisnaista sekä turkkilaisia jo pidempään avustanut oululainen varatuomari. Kaikki vastaajat ovat kiistäneet syyllistyneensä esitutkinnan kohteena olleisiin rikoksiin. Kiistämiset toistettiin valmisteluistunnossa torstaina lähes kokonaisuudessaan.

Ilmeinen pääepäilty, jota syytetään suuresta osasta tätä pitkää liutaa rikoksia, on siis 1985 syntynyt turkkilaismies. Vuosien mittaan miehen nimissä on Suomessa ollut yrityksiä 18 kappaletta alkaen vuodesta 2007. Näistä aktiivisia sidoksia on edelleen kolme, käy ilmi Alman tietopalvelun kautta saaduista kaupparekisteritiedoista. Mies kiistää tehneensä mitään väärää.

Asianomistajia tapauksessa on yhdeksän kappaletta. Joukossa ovat muun muassa Kela sekä verohallinto. Kaksi konkurssipesää vaatii niin ikään saataviaan. Mukana on myös viisi yksityishenkilöä. Kaksi irakilaista, kaksi kreikkalaista ja nigerialainen työntekijä kokevat, että heidät on ilman painavaa, hyväksyttävää syytä asetettu epäedulliseen asemaan heidän kansallisen tai etnisen alkuperänsä perusteella. Tällä perusteella heille on maksettu merkittävästi oikeaa pienempää palkkaa. Entiset työntekijät vaativat kymmenien tuhansien korvauksia.

Haastehakemuksesta paljastui toimintatapoja. Toiminnassa väitetään esimerkiksi tekaistujen ruokatukkuhankintojen avulla saadun merkittävää verohyötyä. Puhutaan sadoista tuhansista euroista.

Raskas pääkäsittelyprosessi alkaa viikolla 41. Torstaina arvioitiin, että käräjöinti voisi viedä 4-8 viikkoa.

Jutussa on käytetty lähteinä oikeuden asiakirjoja sekä julkisuudessa olleita tietoja. Iltalehden juttuja aiheesta pääset lukemaan tästä, tästä, tästä ja tästä: Näin pyöri Oulun pizzamafia.